Diari Oficial de la Generalitat Valenciana


Sumari del DOGV 9467, del 10-11-2022 (2022/9977)

RESOLUCIÓ de 29 d'agost de 2022, del director general de Qualitat i Educació Ambiental, per la qual es formula la declaració d'impacte ambiental del projecte d'activitat de classificació i magatzem temporal de metalls. Expedient: (1863973) 122-2017-AIA.
-------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9467

Data del DOGV
:   10-11-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/9977


Data del document
:   29-08-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 29 d'agost de 2022, del director general de Qualitat i Educació Ambiental, per la qual es formula la declaració d'impacte ambiental del projecte d'activitat de classificació i magatzem temporal de metalls. Expedient: (1863973) 122-2017-AIA. [2022/9977]  
Declaració d'impacte ambiental  
Expedient: (1863973) 122-2017-AIA.  
Títol: Activitat de classificació i magatzem temporal de metalls.  
Promotor: Contenedores Reunidos, SL.  
Òrgan substantiu: Ajuntament de Sant Vicent del Raspeig.  
Referència de l'òrgan substantiu: 238/2005C.  
Localització: partida de Canastell I-66, de Sant Vicent del Raspeig (Alacant).  
NIMA: 9474423417.  
  
Antecedents i descripció del projecte  
Contenedores Reunidos, SL, és una empresa gestora de residus que disposa de codi NIMA 5589871139, al centre situat a la partida de Canastell I-66, del terme municipal de Sant Vicent del Raspeig (Alacant). Compta amb autoritzacions com a gestor de residus per a les activitats de valorització de residus no perillosos (R12) i emmagatzematge de residus perillosos (D15 i R13).  
Promou un projecte de planta de classificació i emmagatzematge temporal de residus no perillosos (RNP) i d'emmagatzematge temporal d'inerts en aquestes instal·lacions. L'activitat ocuparà les parcel·les I-66 i H61(I) de la partida de Canastell, amb referències 7064936MV9327O4668HM i 7822708ZX4277H7051EW, segons cadastre. Compta amb llicència de l'Ajuntament de Sant Vicent del Raspeig per a realitzar les activitats de planta de triatge de residus sòlids industrials (238/2005-C), magatzem temporal de residus perillosos (137/2014-C) i emmagatzematge selectiu d'inerts, amb aparcament de vehicles industrials (217/2005-C). Es pretén ampliar la relació de codis LER admissibles amb la finalitat d'obtindre l'autorització com a gestor per a realitzar operacions de valorització de residus metàl·lics i ampliar la superfície destinada a l'emmagatzematge de residus en l'exterior de la nau.  
  
La instal·lació compta amb una nau industrial en edificació aïllada de 1.386 m² de superfície, amb solera de formigó remolinat i totalment coberta. Està oberta per un dels laterals que la fan accessible a vehicles de diferents alçàries. L'interior de la nau es distribueix en zones diferenciades per a l'emmagatzematge de residus no perillosos (RNP), emmagatzematge de residus perillosos (RP), emmagatzematge de residus d'aparells elèctrics i electrònics (RAEE) i valorització d'RNP, mitjançant una planta de triatge i compactació de residus sòlids industrials (RSI).  
L'esplanada exterior, de 5.172 m² de superfície, s'utilitza per a l'aparcament de vehicles industrials (propietat de l'empresa), emmagatzematge de contenidors buits, apilaments de restes vegetals i apilaments de residus de la construcció i demolició (RCD). S'ha instal·lat un llavador dels vehicles de l'empresa al costat de l'entrada al recinte. La instal·lació està delimitada per un barandat de formigó de 5 m d'alçària. Compta amb solera de formigó i amb barandats instal·lats a la manera de boxs per a separar les diferents zones d'emmagatzematge de residus: ferros i plàstics, vidre, fusta, enderroc no seleccionat, inerts, cartons i plàstics. Es pretén ampliar l'activitat incorporant-hi una superfície de 2.000 m² pel costat oest de la terra campa, que es condicionarà per a emmagatzemar RCD, restes vegetals i contenidors buits.  
  
L'empresa distribuirà contenidors de residus en diferents punts de recollida que, una vegada plens, es transportaran a les instal·lacions, on se'n procedirà a la recepció i el pesatge.  
Els contenidors d'RNP es pesen en una bàscula per a camions en l'exterior. Els residus que arriben separats en els seus respectius contenidors es dirigiran directament al lloc d'emmagatzematge, així com aquells per als quals només es preveuen operacions d'emmagatzematge en la instal·lació. La recepció i el pesatge dels RP i RAEE es realitzarà a l'interior de la nau. S'emmagatzemaran classificats segons el tipus de residus.  
Els contenidors que arriben amb RSI mesclats es descarreguen a l'interior de la nau i es dirigeixen a la cinta transportadora per a procedir-ne a la segregació. S'inicia amb un procés de garbellament on els residus de grandària inferior a 5 cm cauen a un fossat amb contenidor. La resta passen per la zona de segregació manual on se separen residus no metàl·lics (plàstic, fusta, etc). A continuació, passaran per un electroimant que seleccione els metalls fèrrics. La resta dels metalls no fèrrics continuaran per la cinta transportadora fins a un contenidor al final de la línia. Es preveuen operacions de compactació, embalatge, empacat i premsatge en els residus segregats.  
Els RCD es descarregaran en els boxs corresponents. Els que arriben mesclats amb materials no àrids (fusta, metall, paper, plàstic, etc.) seran classificats mitjançant la planta de triatge situada a l'esplanada exterior. Els residus segregats es depositaran en contenidors de 5m³. El material resultant després de la valoració és una mescla de terra, rajoles i pedra que s'emmagatzemarà en el box adequat. També s'emmagatzemaran en l'exterior les bales compactades resultants del procés de triatge i compactació que es realitze a l'interior de la nau.  
La relació de codis LER dels residus admissibles en la instal·lació proposada pel promotor és la següent:  
- RNP: 020103, 020501, 030101, 030105, 030301, 040108, 070213, 101114, 150101, 150102, 150103, 150104, 150107, 150203, 160120, 160604, 170101, 170102, 170103, 170107, 170201, 170202, 170203, 170302, 170504, 170506, 170508, 170604, 170802, 170904, 190801, 190802, 190805, 200101, 200102, 200125, 200138 i 200139  
€ \*RP: 050105\*, 050108\*, 080312\*, 080317\*, 080409\*, 080413\*, 090104\*, 101113\*, 120114\*, 130110\*, 130205\*, 130206\*, 130307\*, 140604\*, 140605\*, 150110\*, 150202\*, 160107\*, 160504\*, 160506\*, 160507\*, 160508\*, 160601\*, 160602\*, 160603\*, 160708\*, 170106\*, 170204\*, 170303\*, 170503\*, 170505\*, 170601\*, 170603\*, 170605\*, 170903\*, 190205\*, 190211\*, 190810\*, 200127\* i 200133\*  
La relació de codis LER-RAEE dels residus admissibles proposada és: 200123\*11\*, 160211\*-11\*, 200123\*-12\*, 160211\*-12\*, 200135\*-13\*, 160213\*-13\*, 200135\*-21\*, 160213\*-21\*, 200135\*-22\*, 160213\*-22\*, 200136-23, 160214-23, 200121\*-31\*, 200121\*-31\*, 200136-32, 160214-32, 200135\*-41\*, 160213\*-41\*, 200136-42, 160214-42, 200135\*-51\*, 160213\*-51\*, 200136-52, 160214-52, 200135\*61\*, 160214-71 i 160213\*-72\*.  
La capacitat d'emmagatzematge d'RNP estimada per a la instal·lació és de 5.000 tones, corresponent una capacitat de tractament al voltant de les 40.000 tones anuals.  
La relació de maquinària inclou diverses cintes transportadores, garbells, equips per a la compactació de materials, premses embaladores, garbell rotatiu, planta de garbellament, separador magnètic, maquinària per al tràfec de les mercaderies i els equips per a les tasques administratives. Com a font d'energia, s'utilitzarà energia elèctrica, que es proveirà mitjançant la companyia subministradora del polígon.  
La nau industrial disposa de subministrament d'aigua potable i de connexió al clavegueram del polígon industrial.  
  
Tramitació administrativa  
En data 02.10.2017, l'Ajuntament de Sant Vicent del Raspeig (òrgan substantiu) va donar trasllat a aquest òrgan ambiental d'un ofici mitjançant el qual se sol·licitava la tramitació de l'avaluació d'impacte ambiental ordinària del projecte. S'acompanyava dels documents següents:  
  
- Projecte tècnic d'activitat de planta de garbellament d'RSI, de data 09/2005.  
- Annex al projecte, de data 01/2006, que inclou el projecte d'aplicació del Reglament de seguretat contra incendis  
- Estudi d'impacte ambiental, de data 09.06.2017 (ESIA).  
- Certificat municipal del resultat de la informació pública, de 19.09.2017.  
En data 02.02.2018 es va requerir a l'òrgan substantiu i al promotor l'aportació d'informes addicionals i aclariments en la documentació tècnica remesa. En data 03.08.2018, l'òrgan substantiu va remetre documentació que no completava l'expedient, per la qual cosa en data 03.12.2018 es va efectuar un nou requeriment. L'expedient es va esmenar amb la documentació remesa per l'òrgan substantiu en dates 05.11.2019 i 04.02.2021. Consten els documents següents:  
- Projecte tècnic d'activitat d'aparcament de vehicles propis i emmagatzematge temporal d'inerts, de data 09/2005. Inclou annex per a justificar el compliment del Reglament d'instal·lacions de protecció contra incendis.  
- Annex ESIA, de data 03/2018.  
- Informes urbanístics de dates 27.07.2018 i 03.07.2019, ambdós de caràcter favorable.  
- Annex ESIA, de data 08/2020.  
D'acord amb el certificat remés, l'òrgan substantiu va realitzar la informació pública de l'expedient per un període de trenta dies hàbils mitjançant un anunci en el BOP d'Alacant número 128, de 06.07.2017, i al tauler d'edictes de l'Ajuntament. Transcorregut el període d'exposició pública, no s'han presentat al·legacions al projecte.  
  
Per la data d'inici del procediment d'avaluació d'impacte ambiental ordinària, anterior a l'entrada en vigor de la Llei 9/2018, de 5 de desembre, no li és aplicable la modificació introduïda en l'article 9.1 de la Llei 21/2013, de 9 de desembre, d'avaluació ambiental, i es procedeix a l'avaluació ambiental del projecte.  
  
Consideracions ambientals  
L'activitat de classificació i emmagatzematge temporal de residus metàl·lics es projecta a l'interior de la nau que disposa de llicència d'activitat per a realitzar les activitats de planta de garbellament de residus sòlids industrials i magatzem temporal de residus perillosos. És compatible amb el Pla general municipal d'ordenació urbana (PGMOU), segons es desprén de l'informe urbanístic municipal que consta en l'expedient. La parcel·la està situada en sòl urbà industrial i compta amb els serveis de proveïment d'aigua, energia elèctrica i sanejament.  
  
L'activitat d'emmagatzematge d'RCD i contenidors metàl·lics es desenvolupa en sòl urbanitzable segons el PGMOU vigent, situat dins de l'àmbit del sector PP II/3 Ferrocarril, que manca de programació aprovada i està pendent de desenvolupament. L'ús està permés pel PGMO i l'activitat és compatible amb la condició de provisionalitat. S'ha concedit una utilització provisional del sòl mitjançant llicència d'activitat provisional per a desenvolupar l'activitat d'emmagatzematge selectiu d'inerts, amb aparcament de vehicles industrials, en una superfície de 5.172 m², contigua a la parcel·la urbanitzada i amb accés des d'aquesta. L'ampliació de la superfície de l'activitat en aquesta parcel·la és autoritzable sempre que es complisquen els requisits i condicionants que determinen la provisionalitat de les obres i els usos, segons es desprén dels informes urbanístics que consten en l'expedient.  
  
Consultada la cartografia de la infraestructura valenciana de dades espacials (IDEV), s'observa que la instal·lació no es troba en l'àmbit de la Xarxa Natura 2000 ni d'altres espais naturals protegits. La vulnerabilitat dels aqüífers és baixa. La ferroviària RENFE transcorre a menys de 50 m pel costat sud de la instal·lació. La carretera CV-820 connecta el polígon amb l'autovia A-77. L'accés a la instal·lació es realitza per un carrer privat (c/ Contenidors) que connecta amb el carrer del Vidre i amb el carrer del Reciclatge. La superfície de l'ampliació limita amb el carrer Arts Gràfiques.  
L'ESIA inclou una descripció del projecte i de l'inventari ambiental de la zona. Identifica i analitza les accions del projecte susceptibles de causar impactes ambientals significatius únicament en la fase d'explotació, perquè es tracta de l'ampliació d'una activitat que ja està en funcionament. Els factors del medi més rellevants sobre els quals podria incidir el projecte es considera que són l'atmosfera, aigües superficials, aigües subterrànies, sòl, paisatge, població i entorn socioeconòmic. Es proposen mesures preventives i correctores per a minimitzar els impactes ambientals negatius que són significatius, alhora que s'estableix un programa de vigilància ambiental per a garantir-ne l'eficàcia i el compliment.  
Segons l'ESIA, la qualitat de l'aire és susceptible de resultar afectada per augment dels nivells de partícules en suspensió durant les tasques de càrrega, descàrrega i segregació dels residus. Aquest impacte és significatiu en l'activitat realitzada en l'exterior, principalment en la gestió dels RCD, pel caràcter pulverulent d'aquest tipus de residus. Les emissions de pols es minimitzaran amb la humectació dels RCD en l'entrada al recinte mitjançant mànegues i evitant la seua manipulació i classificació en els dies de vent fort. Després de la descàrrega, es llavaran els contenidors i les rodes dels camions per disminuir l'extensió de la pols a l'exterior. Es projectaran regs periòdics de la parcel·la exterior i dels apilaments d'RCD amb un sistema mòbil de cisterna amb mànega. L'emmagatzematge en l'exterior es farà en boxs, dotats de paraments verticals que, a més de mantindre els residus separats, els protegiran de l'acció del vent. L'emmagatzematge en l'exterior de residus plàstics i de paper es realitza en bales que en dificulten la dispersió. S'ha disposat un clos perimetral amb filat metàl·lic en la part superior que reté els plàstics en cas d'envols.  
  
Aquestes mesures proposades haurien d'ampliar-se. La zona de valorització d'RCD hauria d'incorporar mesures que minimitzen la dispersió de pols i residus durant la descàrrega i valorització d'RCD (clos mòbil, cobertes sobre la cinta transportadora, etc.). Les característiques de l'embalatge de plàstics i cartons garantiran la subjecció dels materials durant el període d'emmagatzematge en la instal·lació. Les zones d'emmagatzematge de residus sensibles a condicions ambientals (calor, llum, aire, aigua, etc.) haurien de comptar amb sistemes de protecció contra els factors climàtics que, a més d'evitar-ne la dispersió, fomenten un reciclatge d'alta qualitat dels residus emmagatzemats. S'elaborarà un pla de neteja i manteniment de les instal·lacions que garantisca l'apilament dels residus en les seues zones específiques i l'absència de residus en les zones contigües. El clos perimetral haurà d'estendre's a la zona ampliada, sense que l'altura dels apilaments de residus supere l'altura del clos.  
S'inclou un estudi acústic que justifica que en estat d'explotació no es transmetran a l'exterior o a zones contigües nivells de soroll superiors als permesos per la normativa. L'augment en els nivells sonors en l'exterior de la nau durant les fases de descàrrega de contenidors i classificació dels residus, de caràcter puntual, quedarà esmorteït a causa de l'extensió de la parcel·la i pel tancament perimetral de mur de formigó. Es portarà un manteniment adequat de la maquinària i dels vehicles per evitar nivells de soroll superiors als establits.  
  
Amb la finalitat de garantir la protecció de les aigües subterrànies i la qualitat del sòl subjacent, la superfície de la instal·lació, tant dins de la nau com en el pati exterior, estarà dotada d'una capa de paviment impermeable. Els residus s'emmagatzemaran en contenidors o en boxs, depenent de la naturalesa del residu, en les condicions establides en les autoritzacions administratives corresponents. La instal·lació disposa de material absorbent per a la recollida dels abocaments accidentals que poden produir-se, que serà gestionat segons la naturalesa de l'abocament recollit. L'emmagatzematge dels RP es fa a l'interior de la nau sobre cubetes de retenció de vessaments accidentals.  
  
La gestió de les aigües residuals generades per l'activitat, en l'actualitat, és la següent: les aigües sanitàries aboquen directament a la xarxa de sanejament del polígon; el llavador de vehicles compta amb un depòsit de recollida on s'acumulen les aigües de neteja per a la seua decantació prèviament a l'abocament a clavegueram públic i les aigües pluvials recollides en la terra campa exterior aboquen a façana sense tractament previ. L'aigua que s'utilitza per al reg de la parcel·la, amb la finalitat d'humitejar l'esplanada de treball, s'evapora sense generar cap abocament.  
Amb l'ampliació del projecte, el promotor proposa alternatives quant a l'aplicació de mesures correctores per a la protecció de les aigües pluvials recollides en la terra campa exterior. Es planteja l'opció de la construcció d'una bassa de recollida de pluvials que permeta la seua decantació enfront de la instal·lació de decantadors separadors per a procedir al tractament de les aigües prèviament al seu abocament i justifica aquesta última opció com a solució adoptada per ser la que millor s'adequa a la condició de provisionalitat permesa per a les obres que s'executen. S'incorporarà un decantador separador d'hidrocarburs per al tractament de les pluvials, recollides en la parcel·la on ja existeix activitat en funcionament, abans del seu abocament al carrer Contenidors. A més, la superfície que es pretén ampliar es condicionarà mitjançant l'asfaltatge de la solera i dotant-la de pendents que canalitzen les pluvials a una arqueta de recollida connectada amb un decantador i separador d'hidrocarburs que tractaran les aigües, prèviament a l'abocament que dona al carrer de les Arts Gràfiques. L'execució d'aquestes mesures es realitzarà en les condicions que s'establisquen en la llicència d'obres i usos provisionals que atorgue l'òrgan substantiu.  
Sant Vicent del Raspeig està inclòs en la llista de municipis on s'ha detectat el mosquit tigre, per la qual cosa s'hauran d'evitar que, a conseqüència de la pluja, es produïsquen acumulacions d'aigua (en la solera, en els contenidors, etc.) que es convertisquen en focus de cria de l'espècie.  
L'impacte sobre la població es considera positiu perquè l'activitat contribuirà a la creació de llocs d'ocupació i a l'augment de l'activitat econòmica. La gestió dels residus afavoreix la recuperació de materials com ara matèries primeres i constitueix un estalvi energètic i de materials.  
L'ESIA estableix un programa de vigilància ambiental que preveu el control de l'execució correcta de les mesures correctores proposades. S'estableix la vigilància i el control de l'estat òptim del paviment, del clos, estanquitat dels contenidors d'emmagatzematge, bon estat i neteja de les arquetes de recollida de pluvials, de recollida d'aigües de neteja del llavador de vehicles i la gestió adequada dels residus perillosos. Aquest programa de vigilància ambiental s'ampliarà incloent-hi un programa de manteniment i neteja de les instal·lacions i la vigilància i el control dels abocaments a la xarxa de clavegueram, de les emissions acústiques i dels equips que intervenen en la seguretat de les instal·lacions. El seu seguiment i control serà dut a terme per personal tècnic qualificat. S'establirà un pla d'emergència amb la finalitat de realitzar amb ordre i eficàcia les accions previstes en resposta a una situació d'emergència.  
Cal assenyalar que el control del correcte funcionament del sistema de tractament dels residus i control i seguiment de l'origen i la destinació dels residus, de conformitat amb el que es disposa en l'autorització en matèria de gestió de residus, constitueixen així mateix mesures de vigilància ambiental.  
  
Consideracions jurídiques  
Les instal·lacions d'emmagatzematge de ferralla estan subjectes a avaluació d'impacte ambiental ordinària, d'acord amb l'article 7.1.a de la Llei 21/2013, de 9 de desembre, en concordança amb l'annex I grup 6.c.2, «Altres instal·lacions de desballestament i/o emmagatzematge de ferralla», del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'impacte ambiental, i modificat pel Decret 32/2006, de 10 de març.  
L'expedient ha observat els tràmits previstos en la secció 1a, capítol II del títol 2 de la Llei 21/2013, de 9 de desembre, d'avaluació ambiental, i en les altres disposicions que li són aplicables.  
L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
Per tot l'anterior, a proposta del Servei d'Avaluació d'Impacte Ambiental i amb el vistiplau del subdirector general de canvi climàtic i qualitat ambiental, fent ús de les atribucions que tinc resolc:  
  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que li siguen aplicables, el projecte d'activitat de classificació i magatzem temporal de metalls i altres residus promogut per Contenedores Reunidos, SL, en la partida de Canastell I-66, de Sant Vicent del Raspeig (Alacant), sempre que aquest es desenvolupe d'acord amb el que s'estableix en l'estudi d'impacte ambiental, el projecte tècnic i la resta de documentació que es troba en l'expedient i de conformitat amb les condicions següents:  
  
1. Respecte a la llista definitiva de residus admissibles, quedarà limitat per l'abast de l'autorització sectorial, entre els proposats pel promotor segons la documentació aportada a aquest òrgan. S'hi podran incloure altres codis LER que l'òrgan competent considere susceptibles d'autorització, sempre que la seua inclusió no comporte la modificació substancial del projecte avaluat i no responga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
2. Les accions incloses en el Programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents.  
En els termes previstos en l'article 43 de la Llei 21/2013, de 9 de desembre, aquesta declaració d'impacte ambiental perdrà la seua vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A aquest efecte, el promotor notificarà a l'òrgan ambiental el començament de les obres.  
  
Segon  
De conformitat amb el que es preveu en l'article 41 de la Llei 21/2013, de 9 de desembre:  
a) Ordenar la publicació de la present declaració d'impacte ambiental en el Diari Oficial de la Generalitat Valenciana, així com en la seu electrònica.  
b) La present declaració d'impacte ambiental no serà objecte de recurs, sense perjudici dels que, si escau, siguen procedents en la via administrativa i judicial contra l'acte pel qual s'autoritza el projecte.  
  
Tercer  
L'òrgan substantiu haurà de tindre degudament en compte en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 29 d'agost de 2022.- El director general de Qualitat i Educació Ambiental: Joan Piquer Huerga.